***Ο Χάρι Πότερ και ο Αιχμάλωτος του Αζκαμπάν*** (αγγλικά: *Harry Potter and the Prisoner of Azkaban*) είναι αμερικανική περιπετειώδης ταινία φαντασίας παραγωγής 2004. Βασίζεται στο τρίτο ομότιτλο βιβλίο της σειράς *Χάρι Πότερ*, γραμμένη από την Τζ. Κ. Ρόουλινγκ. Τη σκηνοθεσία ανέλαβε ο Αλφόνσο Κουαρόν ενώ το σενάριο έγραψε για τρίτη φορά ο Στιβ Κλόουβς. Η ιστορία ακολουθεί τον Χάρι Πότερ στο τρίτο έτος του στο Χόγκουαρτς όπου πληροφορείται ότι ένας κρατούμενος με το όνομα Σείριος Μπλακ δραπέτευσε από τις φυλακές του Αζκαμπάν για να τον σκοτώσει. Και σε αυτήν την ταινία όλοι οι ηθοποιοί από τις δύο πρώτες ταινίες επαναλαμβάνουν τους ρόλους τους. Τους Ντάνιελ Ράντκλιφ, Έμμα Γουάτσον, Ρούπερτ Γκριντ, Μάγκι Σμιθ, Ρόμπι Κολτρέιν και Άλαν Ρίκμαν πλαισιώνουν οι Γκάρι Όλντμαν, Ντέιβιντ Θιούλις, Έμμα Τόμσον και Τίμοθι Σπολ, ενώ το ρόλο του Ντάμπλντορ ενσαρκώνει ο Μάικλ Γκάμπον, αφού ο Ρίτσαρντ Χάρις που τον υποδύθηκε στα δύο προηγούμενα φιλμ απεβίωσε το 2002.

Η ταινία κυκλοφόρησε στους κινηματογράφους στις 31 Μαΐου 2004 στο Ηνωμένο Βασίλειο και στις 4 Ιουνίου 2004 στις Ηνωμένες Πολιτείες. Απέσπασε κυρίως θετικά σχόλια από τους κριτικούς και έλαβε δύο υποψηφιότητες για Όσκαρ, στις κατηγορίες Καλύτερης Μουσικής και Οπτικών Εφέ. Είναι η δεύτερη ταινία της σειράς, μετά το *Ο Χάρι Πότερ και η φιλοσοφική λίθος* (Harry Potter and the Philosopher's Stone, 2001) που προτάθηκε για Όσκαρ. Με τις συνολικές εισπράξεις να φτάνουν τα 797,6 εκατομμύρια δολάρια παγκοσμίως, το *Χάρι Πότερ και ο αιχμάλωτος του Αζκαμπάν* αποτελεί την ταινία με τις χαμηλότερες εισπράξεις σε σχέση με τις υπόλοιπες επτά ταινίες της σειράς και μέχρι σήμερα καταλαμβάνει την 90ή θέση στη λίστα με τις μεγαλύτερες εισπρακτικές επιτυχίες όλων των εποχών.

Πλοκή
-----

Οι διακοπές στους Ντάρσλεϊ είναι και πάλι ανιαρές και προκλητικές αφού τους επισκέπτεται η θεία Μαρτζ. Η υπομονή του Χάρι εξαντλείται και αποφασίζει να το σκάσει. Οι υπόλοιπες διακοπές του περνούν ευχάριστα στη Διαγώνιο Αλέα με τον Ρον Ουέσλι και την Ερμιόνη Γκρέιντζερ, όταν μαθαίνει τα νέα απόδρασης του Σείριος Μπλακ από τις φυλακές του Αζκαμπάν, οπαδό του Βόλντεμορτ που φήμες λένε ότι θέλει να σκοτώσει το Χάρι. 

Στο ταξίδι τους στο Χόγκουαρτς, μοιράζονται την καμπίνα με το νέο καθηγητή άμυνας κατά των σκοτεινών δυνάμεων, Ρέιμους Λούπιν. Όταν το τραίνο ξαφνικά σταματάει, οι Παράφρονες (φύλακες του Αζκαμπάν) επιβιβάζονται, ψάχνοντας τον Μπλακ. Ο Χάρι λιποθυμάει όταν ένας από τους Παράφρονες μπαίνει στην καμπίνα, αλλά ο Λούπιν τον απωθεί με ένα ξόρκι.

Στο Χόγκουαρτς, ο Άλμπους Ντάμπλντορ πληροφορεί τους μαθητές ότι οι Παράφρονες θα φυλάνε τη σχολή. Σε έναν αγώνα Κουίντιτς, αρκετοί Παράφρονες επιτίθενται στο Χάρι και πέφτει από τη σκούπα. Ο Λούπιν θα διδάξει στο Χάρι να αμύνεται ενάντια στους Παράφρονες καλώντας το ξόρκι του Προστάτη. Αργότερα, όταν απαγορεύεται στο Χάρι να πάει στην εκδρομή του σχολείου, οι Φρεντ και Τζορτζ Ουέσλι του δίνουν ένα χάρτη που δείχνει που βρίσκεται ο καθένας μέσα στη σχολή και φανερώνει μυστικά περάσματα. Έτσι ο Χάρι καταφέρνει να πάει στην εκδρομή. Εκεί μαθαίνει ότι ο Σείριος Μπλακ είναι ο νονός του και ο καλύτερος φίλος των γονιών του. Ο Μπλακ κατηγορήθηκε ότι φανέρωσε στο Βόλντεμορτ το που βρίσκονται οι Τζέιμς και Λίλι Πότερ και ότι σκότωσε τον Πίτερ Πέτιγκρου. Ο Χάρι ορκίζεται να πάει εκδίκηση.

Αργότερα, ο αρουραίος του Ρον, τον δαγκώνει και φεύγει. Οι τρεις του τον κυνηγάνε. Τότε εμφανίζεται ένα μεγάλο σκυλί και σέρνει το Ρον με τον αρουραίο στην Καλύβα που Ουρλιάζει. Ο Χάρι και η Ερμιόνη τους ακολουθούν. Εκεί ανακαλύπτουν ότι ο σκύλος είναι στην πραγματικότητα ο Σείριος Μπλακ. Ο Χάρι του επιτίθεται αλλά εμφανίζεται ο Λούπιν και αφοπλίζει το Χάρι. Τότε ο Χάρι μαθαίνει όλη την αλήθεια για την αθωότητα του Μπλακ. Ξαφνικά εμφανίζεται ο Σνέιπ που θέλει να παραδώσει τον Μπλακ στους Παράφρονες, αλλά ο Χάρι του ρίχνει ξόρκι. Ο Λούπιν με τον Μπλακ εξηγούν ότι ο Πίτερ Πέτιγκρου είναι αυτός που έκανε όσα κατηγορήθηκε ο Μπλακ. 

Τότε Λούπιν και Μπλακ φέρνουν τον Πέτιγκρου, από αρουραίο, πίσω στην ανθρώπινη μορφή του. Ενώ είναι έτοιμοι να τον σκοτώσουν, ο Χάρι λέει πως ο πατέρας του δε θα ήθελε οι δύο καλύτεροί του φίλοι να γίνουν δολοφόνοι και αποφασίζει να τον παραδώσουν στους Παράφρονες. Καθώς οδεύουν προς το κάστρο, βγαίνει η πανσέληνος. Τότε ο Λούπιν, που είναι λυκάνθρωπος, μεταμορφώνεται και ο Πέτιγκρου βρίσκει την ευκαιρία να αποδράσει. Λούπιν και Μπλακ παλεύουν. Παράφρονες επιτίθενται στον Μπλακ και στο Χάρι. Καθώς είναι έτοιμοι να ξεψυχήσουν, ο Χάρι βλέπει από μακριά μια φιγούρα να καλεί τον Προστάτη και έτσι έντονο φως διώχνει τους Παράφρονες. Ο Χάρι πιστεύει ότι η φιγούρα που είδε ήταν ο πατέρας του.

Η Ερμιόνη αποκαλύπτει ότι έχει στην κατοχή της ένα ρολόι που της επιτρέπει να πηγαίνει πίσω στο χρόνο. Μαζί με το Χάρι πηγαίνουν πίσω 3 ώρες και βλέπουν τα γεγονότα να επαναλαμβάνονται. Καθώς βλέπουν τους Παράφρονες να πλησιάζουν, ο Χάρι αντιλαμβάνεται ότι η φιγούρα που είδε είναι ο ίδιος και τότε καλεί τον Προστάτη, σώζει τον Σείριο και τον βοηθάει να δραπετεύσει.

Ηθοποιοί και Χαρακτήρες
-----------------------

* Ντάνιελ Ράντκλιφ στο ρόλο του *Χάρι Πότερ*
* Ρούπερτ Γκριντ στο ρόλο του *Ρον Ουέσλι*
* Έμμα Γουάτσον στο ρόλο της *Ερμιόνης Γκρέιντζερ*
* Ρόμπι Κολτρέιν στο ρόλο του *Ρούμπεους Χάγκριντ*
* Μάικλ Γκάμπον στο ρόλου του *Άλμπους Ντάμπλντορ*
* Μάγκι Σμιθ στο ρόλο της *Μινέρβα Μαγκόναγκαλ*
* Άλαν Ρίκμαν στο ρόλο του *Σέβερους Σνέιπ*
* Γκάρι Όλντμαν στο ρόλο του *Σείριος Μπλακ*
* Όλιβερ και Τζέιμς Φελπς στους ρόλους των *Τζορτζ* και *Φρεντ Ουέσλι*
* Τζούλι Γουόλτερς στο ρόλο της *Μόλι Ουέσλι*
* Μαρκ Γουίλιαμς στο ρόλο του *Άρθουρ Ουέσλι*
* Μπόνι Ράιτ στο ρόλο της *Τζίνι Ουέσλι*
* Ντέιβιντ Θιούλις στο ρόλο του *Ρέιμους Λούπιν*
* Έμμα Τόμσον στο ρόλο της *Σίμπιλ Τρελόνι*
* Τίμοθι Σπολ στο ρόλο του *Πίτερ Πέτιγκρου*
* Τομ Φέλτον στο ρόλο του *Ντρέικο Μαλφόι*
* Μάθιου Λιούις στο ρόλο του *Νέβιλ Λόνγκμποτομ*
* Γουόργουικ Ντέιβις στο ρόλο του *Φίλιους Φλίτγουικ*
* Ντέιβιντ Μπράντλεϊ στο ρόλο του *Φλιτς*
* Ρίτσαρντ Γκρίφιθς στο ρόλο του *Βέρνον Ντάρσλεϊ*
* Φιόνα Σο στο ρόλο της *Πετούνια Ντάρσλεϊ*
* Χάρι Μέλινγκ στο ρόλο του *Ντάντλεϊ Ντάρσλεϊ*

Παραγωγή
--------

Για την ταινία *Ο Χάρι Πότερ και ο Αιχμάλωτος του Αζκαμπάν*, ο Κρις Κολόμππους αποφάσισε να μην επιστρέψει στα σκηνοθετικά του καθήκοντα, για να περάσει χρόνο με την οικογένειά του. Ο Γκιγιέρμο Ντελ Τόρο επιλέχτηκε αλλά αρνήθηκε λέγοντας πως βρίσκει το συγκεκριμένο βιβλίο πολύ φωτεινό και χαρούμενο και δεν τον ενδιέφερε. Ο Μαρκ Φόρστερ απέρριψε την πρόταση γιατί μόλις είχε τελειώσει το *Ψάχνοντας τη Χώρα του Ποτέ* (Finding Neverland, 2004) και δεν ήθελε να ξαναδουλέψει με παιδιά ηθοποιούς. Τότε η Warner Bros. έφτιαξε μια λίστα με τρία ονόματα: την Κάλι Κούρι (βραβευμένη με Όσκαρ σεναρίου για την ταινία *Θέλμα & Λουίζ* (Thelma & Louise, 2001), τον Κένεθ Μπράνα (που στη *δεύτερη ταινία* υποδύθηκε το Γκίλντροϊ Λόκχαρτ) και τον Αλφόνσο Κουαρόν, ο οποίος και επιλέχτηκε. Ο Κουαρόν δεν ήταν και πολύ σίγουρος αν ήθελε να κάνει την ταινία, καθώς δεν είχε διαβάσει κανένα βιβλίο, ούτε είχε δει κάποια από τις προηγούμενες ταινίες. Μόλις διάβασε όλα τα βιβλία, ανέλαβε αμέσως τη σκηνοθεσία. Η Τζ. Κ. Ρόουλινγκ χάρηκε πολύ με αυτήν του την επιλογή.

Box οffice
----------

*Ο Χάρι Πότερ και ο Αιχμάλωτος του Αζκαμπάν* υλοποιήθηκε με τον προϋπολογισμό των 130.000.000 δολαρίων, η ακριβότερη ταινία της σειράς μέχρι τότε. Στο πρώτο τριήμερο, το φιλμ έκανε άνοιγμα στην 1η θέση με 93,6 εκατομμύρια δολάρια, το μεγαλύτερο άνοιγμα ταινίας *Χάρι Πότερ* μέχρι τότε. Οι συνολικές εισπράξεις της ταινίας στο αμερικανικό box office έφτασαν τα 250,1 εκατομμύρια δολάρια και στον υπόλοιπο κόσμο τα 547,5 εκατομμύρια δολάρια. Παγκοσμίως απέφερε 797,6 εκατομμύρια δολάρια. Αν και κινήθηκε εντυπωσιακά στα ταμεία, ο *Αιχμάλωτος του Αζκαμπάν* (που ήταν η ακριβότερη της σειράς και αυτή με το καλύτερο άνοιγμα μέχρι τότε) παρέμεινε το *Χάρι Πότερ* με τις χαμηλότερες εισπράξεις σε σχέση με τις υπόλοιπες ταινίες της σειράς καταλαμβάνοντας την 8η θέση. Ήταν η έκτη μεγαλύτερη εισπρακτική επιτυχία στην Αμερική για το 2004 και η δεύτερη παγκοσμίως. Στη λίστα με τις μεγαλύτερες εισπρακτικές επιτυχίες όλων των εποχών καταλαμβάνει την 90ή θέση.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Οπτικά Εφέ | Τιμ Μπερκ, Ρότζερ Γκαγιέτ, Μπιλ Τζορτζ & Τζον Ρίτσαρντσον | Υποψηφιότητα |
| Μουσική | Τζον Γουίλιαμς | Υποψηφιότητα |
| BAFTA | Καλύτερη Βρετανική Ταινία |  | Υποψηφιότητα |
| Σχεδιασμός Παραγωγής | Στιούαρτ Κρεγκ | Υποψηφιότητα |
| Μακιγιάζ & Κομμώσεις | Νικ Ντάντμαν, Έιθνε Φένελ & Αμάντα Νάιτ | Υποψηφιότητα |
| Ειδικά Εφέ | Τζον Ρίτσαρντσον, Ρότζερ Γκαϊέτ, Τιμ Μπερκ, Μπιλ Τζορτζ & Καρλ Μούνεϊ | Υποψηφιότητα |
| Βραβείο Κοινού |  | Νίκη |

Παραπομπές
----------

1. 1 2  *BFI Film & TV Database*. 4ce2b88b3cb7a. Ανακτήθηκε στις 9  Οκτωβρίου 2020.
2. 1 2  *The American Film Institute Catalog of Motion Pictures*. 63096. Ανακτήθηκε στις 9  Οκτωβρίου 2020.
3. ↑  flickfacts.com/movie/1749/harry-potter-and-the-prisoner-of-azkaban.
4. ↑  «Ο Χάρι Πότερ και ο Αιχμάλωτος του Αζκαμπάν στο Rotten Tomatoes». *Rotten Tomatoes*. Ανακτήθηκε στις 26 Μαρτίου 2013.
5. 1 2  «The 77th Academy Awards (2005) Nominees and Winners». oscars.org. 27 Φεβρουαρίου 2005. Αρχειοθετήθηκε από το πρωτότυπο στις 10 Ιουνίου 2014. Ανακτήθηκε στις 18 Ιανουαρίου 2012.
6. 1 2 3 4 5 6 7  «Ο Χάρι Πότερ και ο Αιχμάλωτος του Αζκαμπάν στο Box Office Mojo». *Box Office Mojo*. Ανακτήθηκε στις 25 Νοεμβρίου 2010.
7. 1 2  «Series Harry Potter». boxofficemojo.com. Ανακτήθηκε στις 1 Αυγούστου 2011.
8. ↑  «Chris Columbus COS: full interview». Newsround. 13 Νοεμβρίου 2002.. Ανακτήθηκε στις 25 Νοεμβρίου 2010.
9. ↑  Carroll, Larry (26 Οκτωβρίου 2007). «Guillermo Game For *Harry Potter*». MTV.. Ανακτήθηκε στις 25 Νοεμβρίου 2010.
10. ↑  Caro, Mark (9 Νοεμβρίου 2008). «James Bond: 15 facts to know now». *Chicago Tribune*.. Ανακτήθηκε στις 25 Νοεμβρίου 2010.
11. ↑  Susman, Gary (19 Ιουλίου 2002). «Great Expectations». *Entertainment Weekly*. Αρχειοθετήθηκε από το πρωτότυπο στις 2007-08-23.. Ανακτήθηκε στις 25 Νοεμβρίου 2010.
12. ↑  «Alfonso Cuaron: the man behind the magic». Newsround. 24 Μαΐου 2004.. Ανακτήθηκε στις 6 Νοεμβρίου 2011.
13. ↑  Puig, Claudia (27 Μαΐου 2004). «New *Potter* movie sneaks in spoilers for upcoming books». *USA Today*.. Ανακτήθηκε στις 6 Νοεμβρίου 2011.
14. ↑  «BAFTA Awards». *bafta.org*. IMDb. 12 Φεβρουαρίου 2005. Ανακτήθηκε στις 18 Ιανουαρίου 2012.

Εξωτερικοί σύνδεσμοι
--------------------

* Επίσημη ιστοσελίδα
* Ο Χάρι Πότερ και ο Αιχμάλωτος του Αζκαμπάν στο IMDb

  


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Η σειρά *Χάρι Πότερ* της Τζ. Κ. Ρόουλινγκ |
| --- |
|  |
| Βιβλία | 

|  |  |
| --- | --- |
| Κύρια Μυθιστορήματα | 
* *Η Φιλοσοφική Λίθος*
* *Η Κάμαρα με τα Μυστικά*
* *Ο Αιχμάλωτος του Αζκαμπάν*
* *Το Κύπελλο της Φωτιάς*
* *Το Τάγμα του Φοίνικα*
* *Ο Ημίαιμος Πρίγκιψ*
* *Οι Κλήροι του Θανάτου*
 |
|  |
| Spin-offs βιβλία | 
* *Φανταστικά Ζώα και πού Βρίσκονται*
* *Το Κουίντιτς ανά τους Αιώνες*
* *Οι Ιστορίες του Μπιντλ του Βάρδου*
 |

 |
|  |
| Κινηματογραφικές Ταινίες | 

|  |  |
| --- | --- |
| *Χάρι Πότερ* | 
* *Η Φιλοσοφική Λίθος* (2001)
* *Η Κάμαρα με τα Μυστικά* (2002)
* *Ο Αιχμάλωτος του Αζκαμπάν* (2004)
* *Το Κύπελλο της Φωτιάς* (2005)
* *Το Τάγμα του Φοίνικα* (2007)
* *Ο Ημίαιμος Πρίγκιψ* (2009)
* *Οι Κλήροι του Θανάτου - Μέρος 1* (2010)
* *Οι Κλήροι του Θανάτου - Μέρος 2* (2011)
 |
|  |
| *Φανταστικά Ζώα* | 
* *Φανταστικά Ζώα και πού Βρίσκονται* (2016)
* *Τα Εγκλήματα του Γκρίντελβαλντ* (2018)
* *Τα Μυστικά του Ντάμπλντορ* (2022)
 |

 |
|  |
| Άλλα έργα | 
* *Pottermore*
* *Το Καταραμένο Παιδί*
 |
|  |
|  Χαρακτήρες | 
* Χάρι Πότερ
* Ρον Ουέσλι
* Ερμιόνη Γκρέιντζερ
* Λόρδος Βόλντεμορτ
* Άλμπους Ντάμπλντορ
* Σέβερους Σνέιπ
* Ρούμπεους Χάγκριντ
* Σείριος Μπλακ
* Λούνα Λάβγκουντ
* Γκιλντρόι Λόκχαρτ
* Παράφρονες
* Θανατοφάγοι
 |
|  |
| Σύμπαν του *Χάρι Πότερ* | 
* Τοποθεσίες
* Κουίντιτς
* Μαγκλ
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 227703490
* LCCN: no2004061093

 |

 |

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |